joelniklaus/EU_Wikipedias huggingface dataset:
That One Night: Live in Buenos Aires

Το That One Night: Live in Buenos Aires είναι ζωντανά ηχογραφημένο άλμπουμ του αμερικάνικου χέβι μέταλ συγκροτήματος Megadeth, το οποίο κυκλοφόρησε σε μορφή διπλού CD και DVD, τον Σεπτέμβριο του 2007 μέσω της "Image Entertainment".
Η ηχογράφηση του άλμπουμ πραγματοποιήθηκε στις 9 Οκτωβρίου του 2005 στο "Obras Sanitarias Stadium" του Μπουένος Άιρες, στο πλαίσιο της περιοδείας για την προώθηση του "The System Has Failed".
Οι κριτικές ήταν θετικές με το "Allmusic" να του δίνει τέσσερα αστέρια, το "Sputnik Music" μέσο όρο βαθμολογιών 4,0 και το "Metal Archives" 84%.
Η συγκεκριμένη κυκλοφορία πραγματοποιήθηκε ενώ το συγκρότημα βρισκόταν σε περιοδεία για την προώθηση του "United Abominations", βοηθώντας στην εμπορική άνοδο του συγκροτήματος.

Τραγούδια
CD 1
1. Jet Intro - 0:35
2. Blackmail the Universe (Mustaine) - 4:08
3. Set the World Afire (Mustaine) - 5:27
4. Skin O' My Teeth (Mustaine) - 3:22
5. Wake Up Dead (Mustaine) - 3:35
6. In My Darkest Hour (Mustaine, Ellefson) - 6:07
7. Die Dead Enough (Mustaine) - 3:55
8. She-Wolf (Mustaine) - 3:31
9. Reckoning Day (Mustaine, Ellefson, Friedman) - 4:39
10. À Tout le Monde (Mustaine) - 4:28
11. Angry Again (Mustaine) - 3:36

CD 1
12. Hangar 18 (Mustaine) - 5:06
13. Return to Hangar (Mustaine) - 3:51
14. I'll Be There (Mustaine, Friedman, Prager) - 5:36
15. Tornado of Souls (Mustaine, Ellefson) - 5:22
16. Trust (Mustaine, Friedman) - 6:00
17. Something That I'm Not (Mustaine) - 4:46
18. Kick the Chair (Mustaine) - 4:03
19. Coming Home to Argentina (Mustaine) - 2:35
20. Symphony of Destruction (Mustaine) - 4:23
21. Peace Sells (Mustaine) - 4:40
22. Holy Wars (Mustaine) - 8:33

Τα μέλη του συγκροτήματος 
Το "That One Night: Live in Buenos Aires" ηχογραφήθηκε από τους εξής μουσικούς:
 Ντέιβ Μαστέιν - κιθάρα, φωνητικά
 Γκλεν Ντρόβερ - κιθάρα, φωνητικά
 Τζέιμς ΜακΝτόνο - μπάσο, φωνητικά
 Σον Ντρόβερ - τύμπανα

Πηγές
 Δισκογραφία στην επίσημη ιστοσελίδα
 Ιστορικό στην επίσημη ιστοσελίδα
 Allmusic review
 Encyclopaedia Metallum review
 Sputnik Music review

Δισκογραφία των Megadeth
Άλμπουμ του 2007
Νέα Ραιδεστός

Η Νέα Ραιδεστός είναι κωμόπολη του δήμου Θέρμης, της Περιφερειακής Ενότητας Θεσσαλονίκης και προάστιο της πόλης της Θεσσαλονίκης.

Γεωγραφικά - Ιστορικά στοιχεία 
Η Νέα Ραιδεστός βρίσκεται σε απόσταση 18 χλμ. νοτιοανατολικά της Θεσσαλονίκης, στην κοιλάδα του Ανθεμούντος με υψόμετρο 45 μέτρα. Έλαβε το όνομά της από την Ραιδεστό (Tekirdag) της Ανατολικής Θράκης. Σήμερα αποτελεί μια κωμόπολη, προάστιο της Θεσσαλονίκης, απέχουσα μόλις 4 χλμ. από τη Θέρμη ενώ μέσα από αυτήν περνάει η ΕΟ Θεσσαλονίκης - Πολυγύρου. Ο ενοριακός ναός του Αγίου Αθανασίου δημιουργήθηκε πριν το 1945.  Στη Νέα Ραιδεστό λειτουργούν 2 νηπιαγωγεία, δύο Δημοτικά Σχολεία καθώς και ένας Δημοτικός Παιδικός Σταθμός. Στον τομέα του αθλητισμού δραστηριοποιούνται τα σωματεία Αστέρας Νέας Ραιδεστού στο ποδόσφαιρο και ΚΑΣ Νέας Ραιδεστού στο μπάσκετ.

Κατά την Τουρκοκρατία, η κωμόπολη ήταν τσιφλίκι του Οθωμανού Μαντζάρ και κατοικούνταν από λιγοστούς Έλληνες κολλίγους. Ο οικισμός ονομάζονταν Μαντζάρηδες. Το 1923 εγκαταστάθηκαν στους Μαντζάρηδες πρόσφυγες από την Ανατολική Θράκη. 25 οικογένειες κατάγονταν από το Σχολάρι, 25 από το Ναΐπκιοϊ, 23 οικογένειες από το Σιμιτλί, 20 από το Κούμβαο, 15 οικογένειες από τη Ραιδεστό και 9 από Πάνιδο. Το 1953 μετονομάστηκε σε Νέα Ραιδεστός. 

Οι πρώτοι κάτοικοι του προσφυγικού οικισμού ασχολούνταν με γεωργικές εργασίες, καθώς επρόκειτο για πρόσφυγες που επέλεξαν τη γεωργική αποκατάσταση κατά την προσέλευσή τους στην Ελλάδα. Είχαν μικρούς αγροτικούς κλήρους και καλλιεργούσαν σιτηρά και λαχανικά. Σταδιακά εξειδικεύτηκαν στην καλλιέργεια κρεμμυδιών και για αρκετά χρόνια φημίζονταν γι' αυτή την καλλιέργεια. Με το πέρασμα των χρόνων και ιδιαίτερα από τη δεκαετία του '80 και μετά εξαστικοποιούνταν σταδιακά ο οικισμός και άρχισε να δέχεται νέους κατοίκους, με αποτέλεσμα να αυξηθεί θεαματικά ο πληθυσμός του σε μια δεκαετία.)

Διοικητικά στοιχεία 
Μετά την απελευθέρωση της Θεσσαλονίκης, αναφέρεται επίσημα το 1918 με το όνομα Μαντζάρηδες στο ΦΕΚ 152Α - 09/07/1918 να προσαρτάται στην τότε κοινότητα Βασιλικών. Το 1925 με το ΦΕΚ 42Α - 19/02/1925 αποσπάσθηκε από την κοινότητα Βασιλικών και ορίστηκε έδρα της ομώνυμης νεοϊδρυθείσας κοινότητας ενώ το 1953 με το ΦΕΚ 349Α - 21/12/1953 μετονομάστηκε σε Νέα Ραιδεστός. Σύμφωνα με το Πρόγραμμα «Καλλικράτης», μαζί με την Φιλοθέη αποτελούν την κοινότητα Νέας Ραιδεστού που ανήκει στη δημοτική ενότητα Θέρμης του δήμου Θέρμης και σύμφωνα με την απογραφή 2011 έχει πληθυσμό 3.869 κατοίκους.

Παραπομπές

Κωμοπόλεις του νομού Θεσσαλονίκης
Δήμος Θέρμης
Γιώργος Δέδας

Ο Γιώργος Δέδας (Κιλκίς, 2 Ιανουαρίου 1980), είναι Έλληνας πρώην καλαθοσφαιριστής και νυν προπονητής καλαθοσφαίρισης. Διαθέτει ύψος 2,00 μέτρα και αγωνιζόταν στη θέση του Σμολ φόργουορντ. Αποτελεί βοηθό προπονητή της Ρίτας Βίλνιους.

Σταδιοδρομία

Ως αθλητής 
Ο Γιώργος Δέδας ξεκίνησε την πορεία του στα γήπεδα ως παίκτης του Αετού Κιλκίς. Στη συνέχεια μετακόμισε στη Θεσσαλονίκη για να φορέσει τα χρώματα της Μ.Ε.Ν.Τ. (1999-2003) και κατόπιν του Ηρακλή (2003-06), με τον οποίο αγωνίστηκε στη FIBA Europe League (μετέπειτα FIBA EuroChallenge). Ακολούθως αποφάσισε να αγωνιστεί στην δεύτερη τη τάξει κατηγορία της Ισπανίας (LEB Oro) με τις ομάδες Breogan Lugo (2006-07), CB Rosalia de Castro (2007-09) και Caceres 2016 Basket (2009-10). Την περίοδο 2010-11 επέστρεψε στην Ελλάδα για την πρώτη του θητεία στον ΠΑΟΚ, συμμετέχοντας στο EuroCup. Την επόμενη χρονιά, 2011-12, αγωνίστηκε στην ομάδα του Ρεθύμνου, για να υπογράψει νέο συμβόλαιο με τον ΠΑΟΚ για την περίοδο 2012-13. Το 2016, αποσύρθηκε από την ενεργό δράση.

Ως προπονητής 
Το 2016, ανακοινώθηκε ως βοηθός προπονητή του Γιούρι Ζντοβτς στην ομάδα της ΑΕΚ. Το 2017, ανακοινώθηκε η πρόσληψη του ως άμεσος συνεργάτης του πρώτου προπονητή των Τρικάλων, Κώστα Μέξα.

Το 2018, βρέθηκε στο πλευρό του Ντέιβιντ Μπλατ όντας μέλος του τεχνικού επιτελείου του Ολυμπιακού. Στον Ολυμπιακό έμεινε μέχρι τον Φεβρουάριο του 2020, όταν και βρέθηκε για πρώτη φορά εκτός Ελλάδας, ως βοηθός προπονητή στην ρωσική Άβτοντορ. Από τον Ιούλιο του 2020 είναι μέλος του προπονητικού επιτελείου του Ντονάλντας Καΐρις στην Ρίτας Βίλνιους.

Εθνική Ομάδα
Ο αθλητής έχει μετρήσει 5 συμμετοχές με την Εθνική Μεσογειακή ομάδα (5 πόντοι) και 6 συμμετοχές με τη Β' Εθνική Ανδρών (34 πόντοι). Στους Μεσογειακούς Αγώνες 2005 που πραγματοποιήθηκαν στην Αλμερία της Ισπανίας κατέκτησε το αργυρό μετάλλιο.

Διακρίσεις

 Νικητής στο διαγωνισμό τριπόντων στην κατηγορία All-Star Game Ανδρών: (2013)

Παραπομπές

Εξωτερικοί σύνδεσμοι 
 
 Γιώργος Δέδας, στατιστικά στην επίσημη ιστοσελίδα του Ε.Σ.Α.Κ.Ε.
 Dedas, Georgios, στατιστικά στην επίσημη σελίδα της EuroLeague. 
 Georgios Dedas, στατιστικά στην επίσημη ιστοσελίδα της FIBA Europe (FIBA Europe League Men 2005). 
 Giorgos Dedas, στατιστικά στην ιστοσελίδα ProBallers.com. 
 Georgios Dedas, στατιστικά στην ιστοσελίδα ScoresWay.com. 

Έλληνες καλαθοσφαιριστές
Έλληνες προπονητές καλαθοσφαίρισης
Σμολ φόργουορντ
Καλαθοσφαιριστές Εθνικής Ελλάδας
Καλαθοσφαιριστές ΜΕΝΤ
Καλαθοσφαιριστές Ηρακλή
Καλαθοσφαιριστές ΠΑΟΚ
Καλαθοσφαιριστές Ρεθύμνου
Καλαθοσφαιριστές ελληνικών συλλόγων
Καλαθοσφαιριστές Α1 Εθνικής Ελλάδας
Καλαθοσφαιριστές Α2 Εθνικής Ελλάδας
Καλαθοσφαιριστές ισπανικών συλλόγων
Αθλητές στους Μεσογειακούς Αγώνες 2005
Καρδία Θεσσαλονίκης

Η Καρδία είναι κωμόπολη του Δήμου Θέρμης, της Περιφερειακής Ενότητας Θεσσαλονίκης και προάστιο της πόλης της Θεσσαλονίκης. Βρίσκεται σε απόσταση 22 χλμ. νοτίως της Θεσσαλονίκης. Στην απογραφή του 2011 αριθμούσε 3.394 κατοίκους. Έλαβε το όνομά της από την Καρδία της Ανατολικής Θράκης.

Η Καρδία συνορεύει δυτικά με τον Τρίλοφο και βόρεια με το Νέο Ρύσιο. Στα ανατολικά της βρίσκεται το Άνω Σχολάρι, ένας μικρός οικισμός με πολλά, παλιά ερείπια από την Οθωμανική περίοδο. Νοτιοανατολικά της και σε απόσταση 5 χιλιομέτρων βρίσκεται το Κάτω Σχολάρι.

Ιστορία
Ο οικισμός κατοικήθηκε κατά την Οθωμανική κατάκτηση από μουσουλμάνους Γιουρούκους με την ονομασία Καρά Τσοχανλί. Το 1923, με την ανταλλαγή πληθυσμών, οι μουσουλμάνοι κάτοικοι προσέφυγαν στην Τουρκία και στην περιοχή εγκαταστάθηκαν Έλληνες πρόσφυγες από την Ανατολική Θράκη και τη Βιθυνία της Μικράς Ασίας. Ειδικότερα, επρόκειτο για 84 οικογένειες (347 άτομα) προερχόμενες από το Πλαγιάρι της θρακικής Καλλίπολης και για 30 οικογένειες (130 άτομα) από το Τσεσνεΐρ της Προύσας, στη Μικρά Ασία. Το 1926 μετονομάστηκε σε Καρδία, σε ανάμνηση της ομώνυμης πόλης της Ανατολικής Θράκης. Σήμερα αποτελεί μια κωμόπολη και προάστιο της Θεσσαλονίκης, κτισμένη αμφιθεατρικά στην πλαγιά λόφου και με θέα προς την πόλη και τον Θερμαϊκό Κόλπο.

Εθελοντές Καρδίας 
Οι Εθελοντές Καρδίας δραστηριοποιούνται από το 2017. Πολύ πιο έντονες δράσεις με καίριες παρεμβάσεις σε εικαστικά και άλλα θέματα της τοπικής κοινωνίας, άρχισαν να γίνονται από το καλοκαίρι του 2020 όταν η ομάδα δυνάμωσε σημαντικά με την προσθήκη νέων ατόμων. Μπορείτε να βρείτε τις δράσεις των εθελοντών στη σελίδα τους στα social media Καρδία Θεσσαλονίκης

Πηγές
 Δήμος Θέρμης, Καρδία

Παραπομπές 

Κωμοπόλεις του νομού Θεσσαλονίκης
Δήμος Θέρμης
Νέο Ρύσιο

Το Νέο Ρύσιο είναι κωμόπολη του δήμου Θέρμης, της Περιφερειακής Ενότητας Θεσσαλονίκης και προάστιο της πόλης της Θεσσαλονίκης.

Γεωγραφικά - Ιστορικά στοιχεία 
Το Νέο Ρύσιο βρίσκεται σε απόσταση 22 χλμ. νότια της Θεσσαλονίκης, κοντά στον Διεθνή Κρατικό Αερολιμένα Θεσσαλονίκης ενώ στην ανατολική πλευρά του περνά ο Α/Δ Θεσσαλονίκης - Νέων Μουδανίων. Σύμφωνα με το Πρόγραμμα «Καλλικράτης» αποτελεί την κοινότητα Νέου Ρυσίου που ανήκει στη δημοτική ενότητα Θέρμης του δήμου Θέρμης και σύμφωνα με την απογραφή 2011 έχει πληθυσμό 2.952 κατοίκους.

Ο οικισμός είναι γνωστός από την Βυζαντινή περίοδο με την ονομασία Ποδά. Κατά την Οθωμανική κατάκτηση τα Ποδά αποτέλεσαν τσιφλίκι με την ονομασία Πουρνάρι, στο οποίο κατοικούσαν λίγες οικογένειες Ελλήνων κολίγων. Με τους Βαλκανικούς Πολέμους ο οικισμός ερήμωσε και το 1923 εγκαταστάθηκαν 118 οικογένειες Μικρασιατών (414 άτομα) από το Ρύσιο ή Αρετσού από τα παράλια της Βιθυνίας (Αστακηνός κόλπος) και 55 οικογένειες Θρακών από την Ανατολική Θράκη, εκ των οποίων 22 οικογένειες από το χωριό Αμπαρλί.

Αυτοδιοικητική ιστορία 
Αναφέρεται επίσημα, μετά την απελευθέρωση της Θεσσαλονίκης, το 1918 ως Πουρνάρ Τσιφλίκ στο ΦΕΚ 152Α - 09/07/1918 να προσαρτόνται στην τότε κοινότητα Ζουμπάτων. Το 1926 με το ΦΕΚ 346Α - 04/10/1926 μετονομάστηκε σε Νέον Ρύσιον και το 1952 με το ΦΕΚ 29Α - 13/02/1952 αποσπάσθηκαν από την κοινότητα Τριλόφου και ορίστηκε έδρα της ομώνυμης νεοϊδρυθείσας κοινότητας.

Πρόεδροι της Κοινότητας διατέλεσαν μεταπολιτευτικά οι:
1979-82 Στέφανος Βεζυρτζής
1983-98 Χρίστος Θωμάρεϊς 

To 2007 ανέλαβε πρόεδρος της Τοπικής Κοινότητας ο Χρίστος Θωμάρεϊς, ο οποίος απεβίωσε εν ενεργεία, στις 6 Απριλίου 2021.

Δείτε Επίσης 
 Α.Μ.Σ. Αναγέννηση Νέου Ρυσίου

Παραπομπές 

Κωμοπόλεις του νομού Θεσσαλονίκης
Δήμος Θέρμης
Αγία Παρασκευή Θεσσαλονίκης

Η Αγία Παρασκευή είναι κωμόπολη και έδρα ομώνυμης τοπικής κοινότητας, της δημοτικής ενότητας (τέως δήμου) Βασιλικών, του δήμου Θέρμης, της περιφερειακής ενότητας (τέως νομού) Θεσσαλονίκης, στην περιφέρεια Μακεδονίας, σύμφωνα με το πρόγραμμα Καλλικράτης.  Πριν το πρόγραμμα Καλλικράτης και το σχέδιο Καποδίστριας, ανήκε στην επαρχία Θεσσαλονίκης του νομού Θεσσαλονίκης, στο γεωγραφικό διαμέρισμα Μακεδονίας.

Γεωγραφία
Η Αγία Παρασκευή είναι κωμόπολη στο νοτιοδυτικό τμήμα του νομού Θεσσαλονίκης. Βρίσκεται στους πρόποδες του βουνού Κάλαυρος και πάνω στην επαρχιακή οδό που συνδέει την Περαία με την Σουρωτή, σε μέσο σταθμικό υψόμετρο 95. Η τοπική κοινότητα είναι χαρακτηρισμένη ως αγροτικός πεδινός οικισμός, με έκταση 15,836 χμ² (2011) . Απέχει περίπου 23 χλμ. ΝΑ. του κέντρου της Θεσσαλονίκης.

Πληθυσμός

Διοικητικές μεταβολές μέχρι τον «Καλλικράτη»
Ο οικισμός αναγνωρίστηκε το 1918 και προσαρτήθηκε στην κοινότητα Βασιλικών του νομού Θεσσαλονίκης. Το 1925 εντάχθηκε στον νομό Χαλκιδικής και επανήλθε στον νομό Θεσσαλονίκης το 1927. Με το ΦΕΚ 424Α - 02/12/1929 αποσπάστηκε από την κοινότητα Βασιλικών και ορίστηκε έδρα της κοινότητας Αγίας Παρασκευής. Με το ΦΕΚ 244Α - 04/12/1997 αποσπάστηκε από την κοινότητα Αγίας Παρασκευής και προσαρτήθηκε στον δήμο Βασιλικών. Με το ΦΕΚ 87Α - 07/06/2010 αποσπάστηκε από τον δήμο Βασιλικών και προσαρτήθηκε στον δήμο Θέρμης.

Ιστορικά στοιχεία
Στην ευρύτερη περιοχή της Αγίας Παρασκευής έχουν εντοπιστεί αρχαιολογικά ευρύματα που μαρτυρούν κατοίκηση από πολύ παλιά. Στην Τούμπα του πρώην κτήματος Αγγελάκη έχει ανακαλυφθεί οικισμός της εποχής του Χαλκού. Στην τοποθεσία Αυλές υπάρχουν τάφοι του 6ου αιώνα π.Χ, ενώ στη θέση Μικρή Τούμπα βρέθηκε Μακεδονικός τάφος του 4ου αιώνα π.Χ.  
Κατά τη Βυζαντινή περίοδο υπήρχε λίγο νοτιότερα στο ύψωμα, η Μονή της Αγίας Παρασκευής. Έτσι δημιουργήθηκε ο οικισμός με το όνομα Νεοχώρι Αγίας Παρασκευής. Με την Οθωμανική κατάκτηση, η ονομασία του οικισμού αποδόθηκε στα τούρκικα ως Γενίκιοϊ και το χωριό κατοικήθηκε από χριστιανούς. Μετά το 1923 στους ντόπιους κατοίκους προστέθηκαν 77 οικογένειες προσφύγων από την Ανατολική Θράκη (κυρίως από τα χωριά Πλαγιάρι, Σουμπάσκιοϊ και Περίσταση), 1 οικογένεια προσφύγων από τη Βορειοανατολική Μακεδονία (Βουλγαρία), 48 οικογένειες από τη Μικρά Ασία (κυρίως από το Ιντζέκιοϊ) και 12 οικογένειες Ποντίων.

Αξιοθέατα
Το Αγίασμα της Αγίας Παρασκευής, παρεκκλήσι που ιδρύθηκε το 1969. Γιορτάζει στις 26 Ιουλίου και την Παρασκευή μετά το Πάσχα (της Ζωοδόχου Πηγής), οπότε και γίνεται πανηγύρι στον χώρο του Αγιάσματος.
Ανάμεσα στην Αγία Παρασκευή και τη Σουρωτή βρίσκεται το Γυναικείο Ιερό Ησυχαστήριο του Ευαγγελιστή Ιωάννη Θεολόγου, που ιδρύθηκε το 1967 από τον Γέροντα Παΐσιο

Παραπομπές

Πηγές
Εγκυκλοπαίδεια Πάπυρος Λαρούς Μπριτάννικα, εκδ. 1978, 2006 (ΠΛΜ)
Εγκυκλοπαίδεια Πάπυρος Λαρούς, εκδ. 1963 (ΠΛ)
Εγκυκλοπαίδεια Δομή, εκδ. 2002-4
Οργανισμός εκδόσεων «Ελλάδα», χάρτες (Βαρελάς)
Google Earth
eetaa.gr

Κωμοπόλεις του νομού Θεσσαλονίκης
Δήμος Θέρμης
Μποχντάν Μπονταρένκο

Ο Μποχντάν Βίκτοροβιτς Μπονταρένκο (ουκρ. Богдан Вікторович Бондаренко, γενν. 30 Αυγούστου 1989, Χάρκοβο) είναι Ουκρανός αθλητής του άλματος εις ύψος.

Κέρδισε το χρυσό μετάλλιο στο Παγκόσμιο Πρωτάθλημα Ανοιχτού Στίβου στην Μόσχα το 2013 με άλμα στα 2μ. και 41εκ. ισοφαρίζοντας το ρεκόρ Ουκρανίας, που ο ίδιος είχε πετύχει στις αρχές Ιουλίου του 2013 στην Λωζάνη.

Παραπομπές

Ουκρανοί αθλητές του στίβου
Άλτες του ύψους
Κάτοχοι μεταλλίων του Ευρωπαϊκού Πρωταθλήματος Στίβου
Μουτάζ Εσά Μπαρσίμ

Ο Μουτάζ Εσά Μπαρσίμ (معتز عيسى برشم , Mutaz Essa Barshim , γεννήθηκε 1991) είναι αθλητής του άλματος εις ύψος από το Κατάρ. Ήταν χρυσός Ολυμπιονίκης στους αγώνες του Τόκιο το 2021, μαζί με τον Ιταλό Τζιανμάρκο Ταμπέρι, ενώ ήταν δεύτερος στις δύο προηγούμενες διοργανώσεις, στους Ολυμπιακούς Αγώνες του Λονδίνου και στους Ολυμπιακούς Αγώνες του Ρίο ντε Τζανέιρο. Επίσης, ήταν δεύτερος στο Παγκόσμιο Πρωτάθλημα  Στίβου της Μόσχας το 2013. Είναι ο κάτοχος του εθνικού ρεκόρ του Κατάρ και του ρεκόρ Ασίας με 2 μ. και 43 εκ. από το 2014, η δεύτερη καλύτερη επίδοση όλων των εποχών στο αγώνισμα.

Παραπομπές

Εξωτερικοί σύνδεσμοι 

Άλτες του ύψους
Καταριανοί αθλητές του στίβου
Κάτοχοι μεταλλίων του Παγκοσμίου Πρωταθλήματος Στίβου
Αθλητές του στίβου στους Θερινούς Ολυμπιακούς Αγώνες 2012
Αθλητές του στίβου στους Θερινούς Ολυμπιακούς Αγώνες 2016
Αθλητές του στίβου στους Θερινούς Ολυμπιακούς Αγώνες 2020
Χρυσοί Ολυμπιονίκες του στίβου
Αργυροί Ολυμπιονίκες του στίβου
Διονύσιος Μανέντης

Ο Διονύσιος Γερ. Μανέντης (Κεφαλονιά, 23 Δεκεμβρίου 1903 - Κοζάνη, 29 Ιανουαρίου 1975) ήταν Έλληνας γιατρός, συγγραφέας και πολιτικός. Διετέλεσε επανειλημμένα βουλευτής και επίσης υπουργός.

Ήταν παντρεμένος με την Αικατερίνη Γκορτσούλη.

Σταδιοδρομία
Εργάστηκε ως γιατρός στην Κοζάνη και έχτισε την πρώτη κλινική στην πόλη.

Εξελέγη για πρώτη φορά βουλευτής στις εκλογές του 1951 με το κόμμα των Φιλελευθέρων. Στις εκλογές του 1956 και στις εκλογές του 1958 εξελέγη βουλευτής με την ΕΡΕ και επανεξελέγη στις εκλογές του 1961,εκλογές του 1963,εκλογές του 1964 και με τη Νέα Δημοκρατία στις εκλογές του 1974 με 9.279 σταυρούς.

Ο Μανέντης υπηρέτησε ως υπουργός Βορείου Ελλάδος στην κυβέρνηση του Καραμανλή από τις 4 Νοεμβρίου 1961 ως τις 19 Ιουνίου 1963 και νωρίτερα ως υφυπουργός Γεωργίας, στην κυβέρνηση του Καραμανλή από τις 29 Φεβρουαρίου 1956 ως τις 5 Μαρτίου 1958.

Πέθανε ενώ ήταν εν ενεργεία βουλευτής, έπειτα από καρδιακή προσβολή που υπέστη στην Κοζάνη, το 1975. Στις 20 Απριλίου 1975 έγιναν αναπληρωματικές εκλογές για την κενή έδρα στην Κοζάνη, την οποία κέρδισε ο Ιωάννης Βαγιάτης, υποψήφιος από τη ΝΔ.

Παραπομπές 

Έλληνες ιατροί του 20ου αιώνα
Έλληνες συγγραφείς
Βουλευτές Κοζάνης
Βουλευτές εκλεγμένοι με το κόμμα των Φιλελευθέρων
Βουλευτές εκλεγμένοι με τον Ελληνικό Συναγερμό
Βουλευτές εκλεγμένοι με την ΕΡΕ
Βουλευτές εκλεγμένοι με τη Νέα Δημοκρατία
Έλληνες υφυπουργοί Γεωργίας
Έλληνες υπουργοί Βορείου Ελλάδος
Αχιλλέας Καραγκιοζόπουλος

Ο Αχιλλέας Μιχ. Καραγκιοζόπουλος (Μελισσοκομείο Καβάλας, 1955 - Αθήνα, 5 Οκτωβρίου 2011) ήταν Έλληνας δικηγόρος και πολιτικός. Υπηρέτησε ως βουλευτής Καβάλας με τη Νέα Δημοκρατία.

Σταδιοδρομία
Ήταν ποντιακής καταγωγής. Σπούδασε Νομικά στο ΑΠΘ και αποφοίτησε το 1977. Κατήλθε για πρώτη φορά υποψήφιος στις εκλογές του 1985, χωρίς να εκλεγεί. Εξελέγη για πρώτη φορά βουλευτής Καβάλας στις εκλογές του 1990 με τη ΝΔ και η θητεία του στο Κοινοβούλιο τερματίστηκε το 1993. Υπήρξε πρόεδρος της Ένωσης Ποδοσφαιρικών Σωματείων Καβάλας και το 1989 ανέλαβε πρόεδρος της καπνοβιομηχανίας ΣΕΚΑΠ  , δεύτερος αντιπρόεδρος της ΠΑΣΕΓΕΣ (το 2001), ενώ αργότερα ήταν γενικός γραμματέας της ΠΑΣΕΓΕΣ

Την άνοιξη του 2011 εισήχθη στο Θεαγένειο νοσοκομείο της Θεσσαλονίκης, όπου υποβλήθηκε σε θεραπεία για καρκίνο. Ο Αχιλλέας Καραγκιοζόπουλος πέθανε σε ηλικία 56 ετών στην Καβάλα

Παραπομπές 

Βουλευτές Καβάλας
Βουλευτές εκλεγμένοι με τη Νέα Δημοκρατία
Ελεύθερη Ελλάδα

«Ελεύθερη Ελλάδα» είναι ορολογία που χρησιμοποιήθηκε κατά τη διάρκεια της Κατοχής, προκειμένου με αυτή να χαρακτηρίζονται ευρείες ορεινές αλλά και ημιορεινές περιοχές της χώρας που τελούσαν υπό τον πλήρη έλεγχο Ελλήνων ανταρτών, δίχως την παραμικρή παρουσία σε αυτές των κατοχικών αρχών.
Στην Ελεύθερη Ελλάδα εφαρμόσθηκαν πρωτοποριακές μορφές τοπικής αυτοδιοίκησης και δικαιοσύνης, τις οποίες εισήγαγε κυρίως το Ε.Α.Μ., υπό τη μορφή μαζικών λαϊκών θεσμών. Ελεύθερες ζώνες υπήρξαν, ειδικά μετά το 1942 που ξεκίνησε ο ένοπλος αγώνας του ελληνικού λαού κατά των κατακτητών, στη Στερεά Ελλάδα (που είχε κυριαρχήσει ο ΕΛΑΣ υπό τον Άρη Βελουχιώτη), στην Ήπειρο (όπου δρούσε η οργάνωση του Ναπ. Ζέρβα ΕΔΕΣ/ΕΟΕΑ), στον Όλυμπο, το Πήλιο και την Πίνδο. Είναι χαρακτηριστικό δε, ότι κατά τους τελευταίους μήνες της κατοχής στις ελεύθερες περιοχές είχαν προστεθεί τμήματα των ορεινών όγκων της Πελοποννήσου ακόμη και προάστια αστικών κέντρων όπως συγκεκριμένες γειτονιές της Αθήνας. Αυτές τις προστάτευε δια των όπλων ο ΕΛΑΣ ("Εφεδρικός") και άλλες αντιστασιακές δυνάμεις. Ακόμη, περιλαμβάνονταν μεγάλες εκτάσεις του θεσσαλικού κάμπου, ιδιαίτερα μετά τη συνθηκολόγηση της φασιστικής Ιταλίας.

Ο προσδιορισμός «Ελεύθερη Ελλάδα» ίσχυσε και αργότερα, στη διάρκεια του εμφυλίου, αλλά χρησιμοποιήθηκε μονομερώς, από την πλευρά του ΚΚΕ/ΔΣΕ για να καθορίζει τις ζώνες επιβολής του, όπως και για προπαγανδιστικούς σκοπούς μέσω του ομώνυμου ραδιοφωνικού σταθμού των αριστερών ανταρτών. Ωστόσο, η κυβερνητική πλευρά ουδέποτε υιοθέτησε τον όρο, κάνοντας λόγο για «ανταρτόπληκτες» περιοχές.

Ελλαδα ελευθερη
Ελλαδα ελευθερη
Ε
Μάγισσες της νύχτας

Μάγισσες της νύχτας (στα γερμανικά "Nachthexen") ήταν μια ομάδα από επίλεκτες σοβιετικές πιλότους, που έδρασαν κατά τη διάρκεια του Β' Π.Π.

Η Σοβιετική ένωση υπήρξε το πρώτο κράτος στον κόσμο που επέτρεψε σε γυναίκες να κυβερνήσουν μαχητικά αεροσκάφη. Με εντολή του ίδιου του Ιωσήφ Στάλιν στα 1942, δημιουργήθηκε το 588ο Σύνταγμα Νυχτερινών Βομβαρδισμών, αποτελούμενο από τρία σμήνη με περίπου 25 εκλεκτές νεαρές πιλότους, ηλικίας από 20-30 ετών. Επικεφαλής τέθηκε η ικανότερη από αυτές Μαρίνα Ράσκοβα. Οι περισσότερες είχαν σαν κίνητρο την εκδίκηση για το θάνατο συγγενικών τους προσώπων, αλλά και την επιθυμία να πολεμήσουν κατά των γερμανών εισβολέων.

Σαν αποστολή τους, είχαν να διεισδύουν, πετώντας σε πολύ χαμηλό ύψος, στις εχθρικές γραμμές και να βομβαρδίζουν με ακρίβεια στρατιωτικούς στόχους. Σαν βομβαρδιστικά χρησιμοποιήθηκαν τριάντα διπλάνα τύπου Polikarkov Po-2, τα οποία ήταν κατασκευασμένα για εκπαιδευτικούς σκοπούς ή για γεωργική χρήση, ήταν ελαφριά, με ξύλινα μέρη και επένδυση από υφάσματα κόντρα-πλακέ, κάτι που τα καθιστούσε πολύ αθόρυβα. Επίσης, δεν διέθεταν ραντάρ, ούτε αλεξίπτωτα. Η μέγιστη ταχύτητα που μπορούσαν να αναπτύξουν αυτά τα σκάφη ήταν μόλις 150 χλμ. την ώρα, γεγονός που τους έδινε τη δυνατότητα να αποφεύγουν εύκολα τις μεγάλες μανούβρες που αναγκάζονταν να κάνουν τα καταδιωκτικά της Λουφτβάφε.

Στα τέσσερα χρόνια της δράσης τους (1942-1945) οι "μάγισσες" πραγματοποίησαν περισσότερες από 30.000 αποστολές, ρίχνοντας 23.000 τόνους βομβών. Η πρώτη επίθεσή τους καταγράφηκε στις 8 Ιουνίου του 1942, εναντίον γερμανικής μεραρχίας. Από το 1943 και μετά η φήμη τους εξαπλώθηκε ραγδαία, με αποτέλεσμα να καταστούν ιδιαίτερα επικίνδυνες για τους ναζί. Για το λόγο αυτό, όποιος γερμανός αεροπόρος κατόρθωνε να καταρρίψει έστω μια από αυτές, τιμούνταν με την απονομή του "Σιδηρού Σταυρού".

Η τελευταία "μάγισσα της νύχτας" Ναντέζντα Πόποβα απεβίωσε στις 8 Ιουλίου 2013, σε ηλικία 91 ετών. Είχε λάβει μέρος σε συνολικά 852 αποστολές και όπως η ίδια δήλωσε σε συνέντευξή της το 2010 μερικές φορές συμμετείχε σε οκτώ ή και περισσότερες ρίψεις βομβών την ίδια νύχτα.

Πηγές
 Περιοδικό "HellosPlus", 17 Ιουλίου 2013
 Μηνιαία εφημερίδα "ΕΘΝΙΚΗ ΗΧΩ", τεύχος Ιούλιος 2013

Εξωτερικοί σύνδεσμοι 
 Φωτογραφίες αεροσκαφών και πιλότων ava.org.ru

Της νύχτας μαγισσες
Κλαούντιο Ριβέρο

Ο Κλαούντιο Ντομίνγκο Ριβέρο Ροδρίγκες (Claudio Domingo Rivero Rodríguez) (γεν. στις 14/04/1985 στο Μοντεβιδέο) είναι ποδοσφαιριστής από την Ουρουγουάη, που αγωνίζεται ως αμυντικός μέσος. Έπειτα από μακροχρόνια καριέρα στην ομάδα Φοίνιξ της πατρίδας του, τον Ιούλιο του 2013 υπέγραψε στον Πανιώνιο, με τον οποίο αγωνίζεται στη Σούπερ Λιγκ τη σεζόν 2013-14.

Καριέρα

Τίτλοι
Πρωταθλήματα Β΄ κατηγορίας Ουρουγουάης (2): 2006-07, 2008-09

Εξωτερικοί σύνδεσμοι 
 "Soccerway" Προφίλ παίκτη
 "BDFA" Προφίλ παίκτη

Ουρουγουανοί ποδοσφαιριστές
Ποδοσφαιριστές Πανιωνίου
Μέσοι ποδοσφαιριστές
Ποδοσφαιριστές Σούπερ Λιγκ Ελλάδας
Ποδοσφαιριστές Σέντρο Ατλέτικο Φένιξ
Κυπριακό πρωτάθλημα καλαθοσφαίρισης γυναικών

Το Κυπριακό πρωτάθλημα καλαθοσφαίρισης γυναικών διεξάγεται υπό την αιγίδα της Κυπριακής Ομοσπονδίας Καλαθοσφαίρισης (ΚΟΚ) από το 1988. Αποτελεί την ανώτατη κατηγορία στη γυναικεία καλαθοσφαίριση στην Κύπρο. Πολυνίκης ομάδα της διοργάνωσης είναι η ΑΕΛ με 15 κατακτήσεις.

Πρωταθλήτριες 

Το πρωτάθλημα της περιόδου 2019-20 διακόπηκε λόγω της πανδημίας του κορωνοιού.

Κατακτήσεις ανά ομάδα

Πηγές

Εξωτερικοί σύνδεσμοι 
 Κυπριακή Ομοσπονδία Καλαθοσφαίρισης

Γυναικων
Μιχαήλ Μυριδάκης

Ο Μιχαήλ Μυριδάκης του Παύλου (1895 - 4 Φεβρουαρίου 1984) ήταν Έλληνας πολιτικός. Διετέλεσε βουλευτής Ζακύνθου.

Βιογραφία 
Γεννήθηκε στη Ζάκυνθο. Εργάστηκε στον ΟΤΕ. Για πρώτη φορά κατήλθε στην πολιτική με το κόμμα των Φιλελευθέρων στις εκλογές του 1932, χωρίς να εκλεγεί. 

Στη διάρκεια της γερμανικής κατοχής, πολέμησε τον κατακτητή εντασσόμενος στον ΕΔΕΣ υπό τον Ναπολέοντα Ζέρβα.

Εξελέγη βουλευτής με την ΕΡΕ στις εκλογές του 1956 και επανεξελέγη στις εκλογές των ετών 1958, 1961, 1963 και του 1964.

Απεβίωσε στην Αθήνα το Φεβρουάριο του 1984.

Εξωτερικοί σύνδεσμοι 
Συλλογές του Μυριδάκη, ΓΑΚ, Αρχεία Νομού Ζακύνθου

Πηγές

Βουλευτές Ζακύνθου
Βουλευτές εκλεγμένοι με την ΕΡΕ
Ηλίας Ντεγιάννης

Ο Ηλίας Ντεγιάννης (1912-1943) ήταν Έλληνας αξιωματικός του Πολεμικού Ναυτικού. Κατά τη διάρκεια της Κατοχής ήταν αρχηγός της αντιστασιακής ομάδας ΠΡΟΜΗΘΕΥΣ. Συνελήφθη από τους Γερμανούς, βασανίστηκε και εκτελέστηκε στις 18 Ιουνίου 1943.

Το ελληνικό πολεμικό ναυτικό έχει ονομάσει στη μνήμη του μία πυραυλάκατο (ΤΠΚ Ντεγιάννης).

Έλληνες Αντιστασιακοί
Έλληνες αξιωματικοί του Πολεμικού Ναυτικού
Βαλέτα ΦΚ

Η Βαλέτα ΦΚ (μαλτέζικα: Valletta FC) είναι μια ποδοσφαιρική ομάδα από τη Βαλέτα, Μάλτα. Η ομάδα ιδρύθηκε το 1943 από τη συγχώνευση των Βαλέτα Πρέστονς, Βαλέτα Σαιντ Πολς και Βαλέτα Γουνάιτεντ. Έχει αναδειχθεί 22 φορές πρωταθλήτρια Μάλτας, 13 φορές κυπελλούχος ενώ έχει κατακτήσει και 10 φορές το Σούπερ Καπ.

Τίτλοι-διακρίσεις 
 Πρέμιερ Λιγκ Μάλτι (επίπεδο 1):
 Πρωταθλήτρια (25): 1914-151, 1931-321, 1944-45, 1945-46, 1947-48, 1958-59, 1959-60, 1962-63, 1973-74, 1977-78, 1979-80, 1983-84, 1989-90, 1991-92, 1996-97, 1997-98, 1998-99, 2000-01, 2007-08, 2010-11, 2011-12, 2013-14, 2015-16, 2017-18, 2018-19

 Τάτσα Μαλτία (κύπελλο):
 Κυπελλούχος (14): 1959-60, 1963-64, 1974-75, 1976-77, 1977-78, 1990-91, 1994-95, 1995-96, 1996-97, 1998-99, 2000-01, 2009-10, 2013-14, 2017-18

 Σούπερ Καπ Μαλτία:
 Νικήτρια (11): 1989, 1994, 1996, 1997, 1998, 2000, 2007, 2010, 2011, 2012, 2016

1Σαν Βαλέτα Γιουνάιτεντ.

Ευρωπαϊκές συμμετοχές

Τσάμπιονς Λιγκ

Κύπελλο ΟΥΕΦΑ/Γιουρόπα Λιγκ

Κύπελλο Κυπελλούχων

Ιντερτότο

Παραπομπές

Εξωτερικοί σύνδεσμοι

Προφίλ στην ιστοσελίδα της Μαλτέζικης Ποδοσφαιρικής Ομοσπονδίας 
Προφίλ ομάδας στο soccerway.com
Προφίλ ομάδας στο uefa.com

Ιδρύσεις ποδοσφαιρικών ομάδων το 1943
 
Βαλέτα
NBC

Το NBC (National Broadcasting Corporation) είναι αμερικανικό ραδιοτηλεοπτικό δίκτυο που εδρεύει στο κτίριο GE (GE Building) στην Νέα Υόρκη. Διαθέτει επιπλέον γραφεία στο Λος Άντζελες και το Σικάγο.

Η εταιρεία σχηματίστηκε το 1926 από την RCA. Το δίκτυο τηλεοπτικής εκπομπής του NBC είναι το παλαιότερο στις ΗΠΑ.

Το 1986 ο έλεγχος του δικτύου πέρασε στα χέρια της εταιρείας General Electric όταν εκείνη αγόρασε την RCA για 6,4 δισεκατομμύρια δολάρια.

Πλέον, η Comcast που κατέχει το NBC έχει δώδεκα δικούς του τηλεοπτικούς σταθμούς στους οποίους αναμεταδίδει το πρόγραμμα του και συνεργάζεται με πάνω από διακόσια τηλεοπτικά δίκτυα στην Αμερική, στην Ασία, στην Αφρική και στην Ευρώπη.

Εξωτερικοί σύνδεσμοι
Επίσημη ιστοσελίδα 

Αμερικάνικοι τηλεοπτικοί σταθμοί
Δορυφορικοί τηλεοπτικοί σταθμοί
Τηλεοπτικά κανάλια και σταθμοί οι οποίοι ιδρύθηκαν το 1939
Τηλεοπτικά στούντιο στις Ηνωμένες Πολιτείες
Κατάλογος Κάστρων Νομού Κεφαλληνίας

Ο παρακάτω κατάλογος των κάστρων, των φρουρίων και των λοιπών οχυρωματικών μνημείων του Νομού Κεφαλληνίας, είναι ταξινομημένος κατά ουσιαστική αλφαβητική σειρά (χωρίς δηλαδή τα προθέματα ακρόπολη, κάστρο, καστέλι, πύργος, μπούρτζι κλπ).

 Κάστρο Αγίου Γεωργίου Κεφαλονιάς , Κάστρο Κεφαλονιάς
 Κάστρο της Άσου , Άσος Κεφαλονιάς
 Τείχη της Κράνης & Ακρόπολη Κράνης, Αρχαία Κράνη και Ραζάτα Κεφαλονιάς

Δείτε επίσης
Κατάλογος των Κάστρων της Ελλάδας

Κατάλογοι που αφορούν την Ελλάδα
 
Κεφαλ
Κεφαλονιά
Βασίλης Σίμτσακ

Ο Βασίλης Σίμτσακ (Αθήνα, 3 Μαρτίου 1981), είναι Έλληνας πρώην καλαθοσφαιριστής και νυν προπονητής καλαθοσφαίρισης. Έχει ύψος 2,07 μέτρα και αγωνιζόταν στη θέση σέντερ / πάουερ φόργουορντ, έχοντας μακροχρόνια καριέρα στο Πρωτάθλημα Ελλάδας. Σήμερα αποτελεί βοηθό προπονητή στην τούρκικη Τόφας ΣΚ.

Σταδιοδρομία

Ως αθλητής 
Ο Βασίλης Σίμτσακ ξεκίνησε το μπάσκετ στον ΑΣΕ Δούκα και συνέχισε στον Α.Ο. Σπόρτιγκ, με τις οποίες αγωνίστηκε από το 2003 ως το 2007 στο πρωτάθλημα Α2 Εθνικής. Το 2007 αναδείχθηκε πρωταθλητής Α2. Ακολούθως μεταπήδησε στην Α1 Εθνική, σε ομάδες της οποίας αγωνίστηκε, κατά σειρά: ΑΕΚ, ΠΑΟΚ, Τρίκαλα, Καβάλα,  Ίκαρος Καλλιθέας και Πανιώνιος. 

Το 2014 υπέγραψε συμβόλαιο στον Άρη Θεσσαλονίκης. Τη σεζόν 2015-2016 ο Σίμτσακ πραγματοποίησε 2 από τις πιο κορυφαίες εμφανίσεις της καριέρας του, με 18 πόντους εναντίον της Άλμπα Βερολίνου και 22 πόντους, 10 ριμπάουντ εναντίον της ΑΕΚ. Τη σεζόν 2017-18, έπαιξε στην ομάδα του Περιστερίου στην ελληνική Α2, βοηθώντας την ομάδα να ανέβει την πρώτη εθνική κατηγορία, Α1.

Ως προπονητής 
Στις 27 Ιουλίου 2018, ανακοινώθηκε η προσθήκη του στο τεχνικό τιμ της Ούνικς Καζάν, του προπονητή Δημήτρη Πρίφτη.

Το καλοκαίρι του 2021, μετά την πρόσληψη του Δημήτρη Πρίφτη από το Παναθηναϊκό, έγινε μέλος του προπονητικού επιτελείου ως βοηθός προπονητή. Στις 26 Σεπτεμβρίου 2021, κατέκτησε το Σούπερ Καπ Ελλάδας, αφού ο Παναθηναϊκός νίκησε στον τελικό τον Προμηθέα Πατρών 92-83. Στις 12 Απριλίου 2022, αποτέλεσε παρελθόν από την ομάδα μαζί με τον Δημήτρη Πρίφτη, μετά τα αποτυχημένα αποτελέσματα σε Ευρωλίγκα, Κύπελλο και Πρωτάθλημα Ελλάδας.

Τον Ιούνιο του 2022, ακολούθησε ξανά ως βοηθός τον Δημήτρη Πρίφτη, στην Τουρκία για λογαριασμό της Τόφας ΣΚ.

Τίτλοι

Συλλογικοί

Ως αθλητής

Σπόρτιγκ Αθηνών 

 Πρωτάθλημα Α2 Εθνικής: (2007)

Γ.Σ. Περιστερίου 

 Πρωτάθλημα Α2 Εθνικής: (2018)

Ως βοηθός προπονητή

Παναθηναϊκός 

 Σούπερ Καπ Ελλάδας: (2021)

Ατομικοί 

 MVP Α2 Εθνικής: (2006)

Παραπομπές

Εξωτερικοί σύνδεσμοι
Ιστοσελίδα FIBA Europe
Ιστοσελίδα Eurobasket.com
Ιστοσελίδα ΕΣΑΚΕ
Ιστοσελίδα AEK

Έλληνες καλαθοσφαιριστές
Σέντερ
Καλαθοσφαιριστές Εκπαιδευτηρίων Δούκα
Καλαθοσφαιριστές Πανιωνίου
Καλαθοσφαιριστές Σπόρτιγκ
Καλαθοσφαιριστές ΑΕΚ
Καλαθοσφαιριστές Άρη
Καλαθοσφαιριστές ΠΑΟΚ
Καλαθοσφαιριστές Τρικάλων 2000
Καλαθοσφαιριστές Ε.Κ. Καβάλας
Καλαθοσφαιριστές Ικάρου Καλλιθέας
Καλαθοσφαιριστές Περιστερίου
Καλαθοσφαιριστές ελληνικών συλλόγων
Καλαθοσφαιριστές Α1 Εθνικής Ελλάδας
Καλαθοσφαιριστές Α2 Εθνικής Ελλάδας
Έλληνες προπονητές καλαθοσφαίρισης
Έλληνες πολωνικής καταγωγής
Χρήστος Σαλούστρος

Ο Χρήστος Σαλούστρος (Ηράκλειο Κρήτης, 29 Μαρτίου 1990), είναι Έλληνας επαγγελματίας καλαθοσφαιριστής. Διαθέτοντας ύψος 2,02 μέτρα, αγωνίζεται ως σούτινγκ γκαρντ και σμολ φόργουορντ, στον ΠΑΟΚ.

Σταδιοδρομία 
Ο Χρήστος Σαλούστρος γεννήθηκε και μεγάλωσε στο Ηράκλειο Κρήτης. Άρχισε να παίζει μπάσκετ στον τοπικό Αστέρα και στη συνέχεια στον Μίνωα. Σε ηλικία 16 ετών μετακόμισε με την οικογένεια του στην Αθήνα και για δύο χρόνια αγωνίστηκε στον ΠΑΟ Κουκακίου. Σε ηλικία 18 χρονών εντάχθηκε στην εφηβική ομάδα του Ολυμπιακού. Το 2009 μεταγράφηκε στον Σπόρτιγκ, με τον οποίο έπαιξε για πρώτη φορά σε εθνική κατηγορία. Οι καλές του εμφανίσεις προκάλεσαν το ενδιαφέρον του Φιλαθλητικού Ζωγράφου, στον οποίο αγωνίστηκε τα επόμενα τρία χρόνια. Ήταν βασικός συντελεστής στις δύο συνεχείς ανόδους του συλλόγου: το 2011 από την Γ’ Εθνική στη Β’ και το 2012 από τη Β΄ Εθνική στην Α2 καθώς και στην πρωταγωνιστική πορεία που είχε το 2013, όταν έχασε την άνοδο αν και ισοβάθμησε με τις δύο ομάδες που ανέβηκαν.

Τη σεζόν 2013-14 αγωνίστηκε στην Α1, αφού πήρε μεταγραφή στον Πανιώνιο. Το καλοκαίρι του 2014 πήρε μεταγραφή για τον ΠΑΟΚ, όπου έμεινε ένα χρόνο και είχε τη σεζόν 2014-15 κατά μέσο όρο 4,5 πόντους, 4,2 ριμπάουντ και 1 ασίστ. 

Το 2015, υπέγραψε συμβόλαιο με τον Κολοσσό Ρόδου. Τη σεζόν 2016-17 με τον Κολοσσό σε 21 αγώνες (σε play-off και κανονική περίοδο), είχε κατά μέσο όρο 6,67 πόντους και 5,24 ριμπάουντ.

Την διετία 2017-2019, αγωνίστηκε στην Πάτρα για τον Προμηθέα στο ελληνικό πρωτάθλημα και την ευρωπαϊκή διοργάνωση του Μπάσκετμπολ Τσάμπιονς Λιγκ. Το 2018 κατέκτησε το βραβείο του πιο βελτιωμένου παίκτη, ενώ το 2019 ήταν φιναλίστ στους τελικούς του πρωταθλήματος. Τη σεζόν 2018-19, είχε 5,1 πόντους, 3,9 ριμπάουντ και 1,3 ασίστ σε 18,5 λεπτά κατά μέσο όρο στο Πρωτάθλημα Ελλάδας.

Στις 28 Ιουνίου 2019, ανακοινώθηκε από το Περιστέρι. Στις 2 Ιουλίου 2020, ανανέωσε για για άλλη μια σεζόν με την ομάδα. Στις 4 Απριλίου 2021 κόντρα στον Προμηθέα Πατρών, έφτασε τα 800 ριμπάουντ καριέρας στο Πρωτάθλημα Ελλάδας. Τη σεζόν 2020-21, είχε 4,9 πόντους, 1,1 ασίστ και 3,2 ριμπάουντ κατά μέσο όρο σε 18 αγώνες στο Πρωτάθλημα Ελλάδας.  Στο Μπάσκετμπολ Τσάμπιονς Λιγκ είχε 3.8 πόντους, 1.8 ριμπάουντ και 1.3 κλεψίματα σε 12.4 λεπτά. Στις 29 Ιουλίου 2021, ανανέωσε το συμβόλαιό του με την ομάδα, ενώ έγινε και ο αρχηγός της ομάδας.

Στις 25 Αυγούστου 2022, επέστρεψε στον ΠΑΟΚ μετά από 7 χρόνια.

Εθνική Ελλάδος 
Το 2017 έγινε μέλος της εθνικής ομάδας ανδρών της χώρας. Αγωνίστηκε στα προκριματικά του Παγκοσμίου Κυπέλλου 2019, στα προκριματικά του Ευρωμπάσκετ 2022 και στα προκριματικά του Παγκοσμίου Κυπέλλου 2023. Με το εθνόσημο έχει 13 αγώνες με 68 πόντους (μ.ο: 5.23).

Παραπομπές

Εξωτερικοί σύνδεσμοι 
 
 Στον Πανιώνιο ο Χρήστος Σαλούστρος 
 ΠΑΟΚ: Αυτός είναι ο Σαλούστρος

Έλληνες καλαθοσφαιριστές
Σούτινγκ γκαρντ
Σμολ φόργουορντ
Καλαθοσφαιριστές ΟΣΦΠ
Καλαθοσφαιριστές Σπόρτιγκ
Καλαθοσφαιριστές Φιλαθλητικού Ζωγράφου
Καλαθοσφαιριστές Πανιωνίου
Καλαθοσφαιριστές ΠΑΟΚ
Καλαθοσφαιριστές Κολοσσού Ρόδου
Καλαθοσφαιριστές Προμηθέα Πατρών
Καλαθοσφαιριστές Περιστερίου
Καλαθοσφαιριστές ελληνικών συλλόγων
Καλαθοσφαιριστές Α1 Εθνικής Ελλάδας
Καλαθοσφαιριστές Γ΄ Εθνικής Ελλάδας
Ποταμός Μαγδαλένα

Ο Ποταμός Μαγδαλένα (ισπανικά: Río Magdalena, ισπανική  προφορά ΔΦΑ: [ˈri.o maɣðaˈlena]) είναι ο κύριος ποταμός της Κολομβίας, ρέοντας προς Βορρά, μέσα στην ομώνυμη με αυτόν κοιλάδα, περίπου σε μήκος 1.528 χιλιομέτρων, διατρέχοντας το δυτικό μισό της χώρας. Παίρνει το όνομά του από τη Μαρία Μαγδαληνή.

Η λεκάνη απορροής του καλύπτει μια επιφάνεια 27.3 εκατομμυρίων εκταρίων, η οποία αποτελεί το 24% της συνολικής έκτασης της χώρας και όπου ζει το 66% του πληθυσμού της. Επίσης, εκεί παράγεται το 86% του ακαθάριστου εγχώριου προϊόντος της Κολομβίας.

Ο ποταμός διασχίζει μια ευρεία ποικιλία οικοσυστημάτων.

Λόγω της γεωγραφικής θέσης του στο βόρειο τμήμα της Νότιας Αμερικής, ο ποταμός Μαγδαλένα ήταν από τους προκολομβιανούς χρόνους μια διαδρομή προς το εσωτερικό της περιοχής που σήμερα αποτελεί την Κολομβία και τον Ισημερινό.

Διάφοροι Καραΐβοι λαοί όπως οι Πάντσε και οι Γιαριγκί κατοίκησαν στη δυτική όχθη του ποταμού, ενώ το ανατολικό τμήμα του κατοικήθηκε από τον πολιτισμό Μουίσκα, ο οποίος ονόμασε τον ποταμό «Γιούμα»

Παραπομπές 

Ποταμοί της Κολομβίας
Εδουάρδος ΣΤ΄ της Αγγλίας

Ο Εδουάρδος ΣΤ΄ της Αγγλίας (Χάμπντον Κορτ, 12 Οκτωβρίου 1537 - Παλάτι της Πλακεντίας, 6 Ιουλίου 1553) ήταν βασιλιάς της Αγγλίας κατά τους χρόνους 1547 - 1553. Ήταν ο 3ος μονάρχης της Δυναστείας των Τυδώρ και ο μοναδικός γιος του Ερρίκου Η' έτσι ήταν διάδοχος του βασιλείου της Αγγλίας και αργότερα βασιλιάς της Αγγλίας. Ο Εδουάρδος ήταν ένα φιλάσθενο παιδί. Όταν έγινε βασιλιάς ήταν ανίκανος να διοικήσει το βασίλειο και αυτό οδήγησε στην ανάγκη σχηματισμού αντιβασιλείας με αρχηγό τον αδελφό της μητέρας του, Εδουάρδο Σέυμουρ ο οποίος τον βοηθούσε μέχρι το τέλος.

Πρώτα Χρόνια
Ο Εδουάρδος ΣΤ΄ γεννήθηκε στις 12 Οκτωβρίου 1537 στο παλάτι Χάμπντον Κορτ. Ήταν γιος του βασιλιά Ερρίκου Η΄ και της Τζέην Σέυμουρ η οποία ήταν η τρίτη από τις 6 συζύγους του βασιλιά Ερρίκου. Μετά τη γέννησή του ο λαός υποδέχθηκε τον αρσενικό διάδοχο με χαρά και ανακούφιση και αργότερα ακολούθησαν γιορτές και πανηγύρια. Ο Εδουάρδος βαπτίστηκε από τις δύο ετεροθαλείς αδελφές του, την Ελισάβετ Α΄ της Αγγλίας και τη Μαρία Α΄ της Αγγλίας, στις 15 Οκτωβρίου 1537. Ο Εδουάρδος αρχικά ήταν ένα υγιέστατο μωρό. Τον επόμενο χρόνο της γέννησής του ο καγκελάριος της χώρας ανέφερε την ταχεία ανάπτυξή και το σθένος του μωρού και όλοι το θεωρούσαν ψηλό και εύθυμο παιδί. Η παράδοση όμως λέει ότι στη συνέχεια της ζωής του ήταν ασθενικό παιδί και στην ηλικία των τεσσάρων προσβλήθηκε από μία ασθένεια που ονομάζεται τεταρταίος πυρετός. Στην ηλικία των 6 ετών άρχισε η εκπαίδευσή του και έτσι έμαθε πολλά πράγματα. Ο Εδουάρδος πέρασε μία ήσυχη ζωή. Το 1543 ο πατέρας του υπέγραψε, με τους Σκωτσέζους, την συνθήκη του Γκρήνουϊτς και έτσι αποφάσισαν να παντρέψουν τον 6χρονο Εδουάρδο με την επτά μηνών Μαρία Α΄ της Σκωτίας, αλλά ο γάμος δεν έγινε.

Άνοδος στο θρόνο

To 1547 ο Εδουάρδος διαδέχθηκε τον 55χρονο πατέρα του, Ερρίκο. Η άνοδος στο θρόνο του Εδουάρδου σε ηλικία 10 ετών οδήγησε στην ανάγκη σχηματισμού αντιβασιλείας, επικεφαλής της οποίας ήταν ο Εδουάρδος Σέυμουρ θείος του Βασιλιά Εδουάρδου και δούκας του Σόμερσετ. Ο Εδουάρδος Σέυμουρ επέτρεψε το γάμο των κληρικών, τη μετάληψη και με τις δύο μορφές, κατάργησε τη λατρεία του Σταυρού, τη χρήση των εικόνων και του Αγιασμού και φρόντισε για τη σύνταξη του βιβλίου προσευχών που πρέπει να διαβάζονται στις Εκκλησίες. Μετά τον αποκεφαλισμό του αδελφού του (1549) που τον αντιμαχόταν και αφού κατέστειλε μια λαϊκή εξέγερση, οι δυσμενείς οικονομικές συνθήκες που προκλήθηκαν από τον πόλεμο κατά της Γαλλίας και της Σκωτίας, έδωσαν στην αριστοκρατία την ευκαιρία να τον ανατρέψει (1549) και να τον αντικαταστήσει με τον Ουόρικ. Ο τελευταίος, αφού αποκεφάλισε τον Δούκα του Σόμερσετ, έπεισε τον νεαρό βασιλιά, ο οποίος πέθαινε, να αποκληρώσει τις δύο αδελφές του και να αφήσει τον θρόνο στην Τζέιν Γκρέυ (Ιωάννα Γκρέυ), η οποία ήταν εγγονή της Μαρίας, αδελφής του Ερρίκου Η΄. Λίγο μετά από τα γεγονότα αυτά ο Εδουάρδος πέθανε σε ηλικία 15 ετών (6 Ιουλίου 1553). Τάφηκε στις 8 Αυγούστου 1553 στο Αββαείο του Ουέστμινστερ.

Πρόγονοι  

|-

Πορτρέτα

Πηγές
Εγκυκλοπαίδεια Νέα Δομή,τόμος 12,εκδόσεις  Δομή,Αθήνα 1996

 

Βασιλείς της Αγγλίας
Βασιλείς της Ιρλανδίας
Οίκος των Τυδώρ
Δούκες της Κορνουάλης
Προτεστάντες μονάρχες
Πέτρος Μάνος

Ο Πέτρος Μάνος (1871 - 1918) ήταν Έλληνας αξιωματικός του ιππικού, αυλικός καθώς και πατέρας της Ασπασίας Μάνου.

Βιογραφικά στοιχεία 

Γεννήθηκε το 1871 στην Αθήνα και ήταν γιος του Θρασύβουλου Μάνου, αξιωματικού του ελληνικού στρατού, και της Ρωξάνης Μαυρομιχάλη, κόρης του Πέτρου Μαυρομιχάλη. Ήταν αδελφός του Κωνσταντίνου Μάνου. Από την πλευρά του πατέρα του καταγόταν από παλιά φαναριώτικη οικογένεια ενώ η μητέρα του Ρωξάνη Πέτρου Μαυρομιχάλη ήταν εγγονή του Κυριακούλη Μαυρομιχάλη. Αδελφός του ήταν ο Κωνσταντίνος Μάνος. Αποφοίτησε από τη Σχολή Ευελπίδων το 1892. Ακολούθησε στρατιωτική σταδιοδρομία ως αξιωματικός του Ιππικού. Πολέμησε στην Κρήτη την περίοδο  1896-1897. Έλαβε μέρος στον ελληνοτουρκικό πόλεμο του 1897, στον Μακεδονικό Αγώνα 1904-1907 με τον ψευδώνυμο "Καπετάν Βέργας" καθώς και στους Βαλκανικούς Πολέμους ως έφεδρος ίλαρχος. Από το στράτευμα είχε παραιτηθεί το 1909. Μετά την πάροδο των Βαλκανικών Πολέμων ανέλαβε υποσταβλάρχης στα Ανάκτορα ενώ το 1917 ακολούθησε την βασιλική οικογένεια στην εξορία της στην Ελβετία. Απεβίωσε στη Ελβετία στις 4 Απριλίου 1918.

Υπήρξε ιδρυτικό μέλος της της "Εθνικής Εταιρείας", πρόεδρος του Μακεδονικού Κομιτάτου και αθλητής ξιφασκίας της Αθηναϊκής Λέσχης. Συμμετείχε με τα χρώματα της Ελλάδας στους Ολυμπιακούς Αγώνες της Στοκχόλμης (1912) στο αγώνισμα της ξιφασκίας. 

Απεβίωσε το 1918 στην Ελβετία. Ήταν παντρεμένος σε πρώτο γάμο με την Μαρία Αργυρόπουλου, εγγονή του Περικλή Αργυρόπουλου. Κόρες τους ήταν οι:
 Ασπασία Μάνου, σύζυγο του Αλέξανδρου βασιλιά της Ελλάδας. Η κόρη τους πριγκίπισσα Αλεξάνδρα παντρεύτηκε τον Πέτρο Β' Καραγεώργεβιτς βασιλιά της Σερβίας.
 Ρωξάνη Μάνου, πρώτη σύζυγο του Χρήστου Ζαλοκώστα.

Σε δεύτερο γάμο με την Σοφία Τομπάζη, εγγονή του Γεωργίου Τομπάζη, απέκτησε τη χορογράφο 
 Ραλλού Μάνου, σύζυγο του Παύλου Μυλωνά.

Παραπομπές 

Έλληνες αξιωματικοί του ιππικού‎
Έλληνες αθλητές της ξιφασκίας
Οικογένεια Μάνου
Οικογένεια Μαυρομιχάλη
Duran Duran

Οι Duran Duran είναι βρετανικό new wave/synth-pop συγκρότημα το οποίο σχηματίστηκε στο Μπέρμινγκχαμ το 1978. 
Ήταν ένα από τα πιο επιτυχημένα συγκροτήματα της δεκαετίας του '80 και ένα από τα κύρια συγκροτήματα της λεγόμενης "Δεύτερης Βρετανικής Απόβασης" στις Η.Π.Α.
Από το 1980 έχουν 14 single τα οποία έχουν βρεθεί στα βρετανικά charts (UK Singles Chart) και έχουν πουλήσει πάνω από 100 εκατομμύρια δίσκους.
Το συγκρότημα σχηματίστηκε από τους Νικ Ρόουντς και Τζον Τέιλορ και αργότερα προστέθηκαν οι Ρότζερ Τέιλορ και Σάιμον Λε Μπόν. Ακόμα, στο συγκρότημα ήταν και ο Άντι Τέιλορ ο οποίος στην πορεία αποχώρησε.

Μέλη 
 Νικ Ρόουντς (πλήκτρα)
 Τζον Τέιλορ (μπάσο)
 Ρότζερ Τέιλορ (ντραμς)
 Σάιμον Λε Μπον (φωνητικά)

Δισκογραφία
 Duran Duran (1981)
 Rio (1982)
 Seven and the Ragged Tiger (1983)
 Arena (Live) (1984)
 Notorious (1986)
 Big Thing (1988)
 Liberty (1990)
 Duran Duran (γνωστό και ως: "The Wedding Album") (1993)
 Thank You (1995)
 Medazzaland (1997)
 Pop Trash (2000)
 Astronaut (2004)
 Red Carpet Massacre (2007)
 All You Need is Now (2011)
 Paper Gods (2015)
Future Past (2021)

Εξωτερικοί σύνδεσμοι

  

Βρετανικά μουσικά συγκροτήματα
Βραβευμένοι με Brit
Βραβευμένοι με Γκράμι
Νικητές Ivor Novello Awards
Γιωργής Κότσιρας

Ο Γιωργής Κότσιρας ήταν ποιητής, πεζογράφος, δοκιμιογράφος και μεταφραστής.

Ξεκίνημα 
Γεννήθηκε το 1920 στην Αθήνα, σπούδασε Νομικά και Πολιτικές Επιστήμες στο Πανεπιστήμιο Αθηνών, όπου παρακολούθησε και μαθήματα στο τμήμα Φιλολογίας. Εργάστηκε ως δημόσιος υπάλληλος, επιχειρηματίας και δικηγόρος, ενώ ασχολήθηκε και με τον κινηματογράφο. Το 1965 διορίστηκε συμβολαιογράφος στην Κηφισιά.

Καλλιέργησε όλα τα είδη του λόγου 
Δημοσίευσε το πρώτο του έργο, το διήγημα «Οι άνθρωποι της βουνοκορφής» τον Ιανουάριο του 1944 στο περιοδικό «Φοιτητική Τέχνη». Συνεργάστηκε με τα περιοδικά «Νέα Πορεία», «Ευθύνη», «Φιλολογική Πρωτοχρονιά» κ.ά.) και με τις εφημερίδες «Η βραδυνή», «Ελευθερία», «Ακρόπολις» κ.ά.
Ήταν μέλος της Εταιρείας Ελλήνων Λογοτεχνών, καθώς και μέλος της Επιτροπής Κρατικών Βραβείων το 1977 και το 1978.

Μεταφραστής του Δάντη 
Ποιήματά του έχουν μεταφραστεί σε διάφορες γλώσσες. Και ο ίδιος υπήρξε εξαιρετικός μεταφραστής. Επισημαίνεται η μετάφρασή του της «Θείας Κωμωδίας» του Δάντη.

Ανήκει στην πρώτη μεταπολεμική γενιά. Του απονεμήθηκαν:
 το 2ο Κρατικό Βραβείο Ποίησης το 1959 για τη συλλογή «Η συνομιλία με τον Σίσυφο»,
 το 2ο Κρατικό Βραβείο Ποίησης το 1976 για τη συλλογή «Το άλφα του Κένταυρου»,
 το Βραβείο της Ομάδας των Δώδεκα (έπαθλο Χατζηπατέρα) για τη συλλογή «Ανατομία εγκλήματος»,
 το Βραβείο του Ιδρύματος Ουράνη το 1989 για το σύνολο του ποιητικού του έργου με αφορμή τη συλλογή «Η μυθολογία των προσώπων και άλλα ποιήματα».

Πέθανε στις 11 Ιανουαρίου 1998.

Έργα

Ποίηση 
Η χώρα των λωτοφάγων (1948)
Φρουροί της σιωπής (1949)
Η πολιορκία του χρόνου (1955)
Η συνομιλία με το Σίσυφο (1958)
Αυτογνωσία (1959)
Ανατομία εγκλήματος (1964)
Η μυθολογία των πραγμάτων (1968)
Μεταλλαγές (1974)
Το άλφα του Κενταύρου (1975)
Τα ποιήματα (1978, συγκεντρωτική έκδοση σε δύο τόμους, περιελήφθη και η ανέκδοτη συλλογή «Αυτοψία εγκλήματος»)
Η λάμψη και το τέρας. Εγκώμιο (1983)
Η μυθολογία των προσώπων και άλλα ποιήματα (1989)
Εγκώμιο για την Κύπρο και άλλα ποιήματα (1996)

Θεατρικά 
Ηρόστρατος (1970)

Πεζά 
Το σπίτι (1947)

Μελέτες 
Η σύγχρονη ποίηση και η πνευματική αγωνία της εποχής (1959)
Θεωρητική Δοκιμή· Μελέτες ανιχνεύσεων στην τέχνη του λόγου (1990)

Μεταφράσεις 
Τζιοβανίνο Γκουαρέσκι «Ο μικρός κόσμος του δον Καμίλλο» (Δίφρος, 1954)
Αλμπέρ Καμύ «Ο ξένος» (Δαίδαλος, 1955)
Φεδερίκο Γκαρθία Λόρκα «Το σπίτι της Μπερνάρντα Άλμπα» (Κωνσταντινίδης, 1970)
Δάντη «Η Θεία Κωμωδία» (Ζαχαρόπουλος, 1986)

Πηγές 
Ιστοσελίδα ΕΚΕΒΙ
Η ελληνική ποίηση · Η πρώτη μεταπολεμική γενιά (εκδόσεις Σοκόλη, σελ. 438-439)

Εξωτερικοί σύνδεσμοι 
Γιωργής Κότσιρας στον Πανδέκτη, του Εθνικού Ιδρύματος Ερευνών

Νεοέλληνες ποιητές
Πρώτη Μεταπολεμική Γενιά
Έλληνες συγγραφείς
Κάλχας Ροδόπης

Ο Κάλχας είναι ημιορεινό χωριό της Θράκης, στην περιφερειακή ενότητα Ροδόπης.

Γεωγραφία - Ιστορία 
Ο Κάλχας βρίσκεται στην πεδιάδα της Κομοτηνής με υψόμετρο 200 μέτρα, σε απόσταση περίπου 5 χιλιομέτρων βορειοανατολικά από το κέντρο της πόλης και  Κομοτηνής. Διοικητικά αναφέρεται επίσημα για πρώτη φορά, μετά την απελευθέρωση της Θράκης, το 1924 στο ΦΕΚ 194Α - 14/08/1924 να προσαρτάται στην τότε κοινότητα Πανδρόσου ενώ πλέον ανήκει στη δημοτική ενότητα Κομοτηνής του δήμου Κομοτηνής και σύμφωνα με την απογραφή του 2011 έχει πληθυσμό 634 κατοίκων, κυρίως μουσουλμάνων. Το χωριό διασχίζεται από έναν μικρό χείμαρρο (γνωστός στους ντόπιους με το όνομα Τρελοχείμαρρος), παραπόταμος του Βοσβόζη, ο οποίος πολλές φορές το χειμώνα ξεχειλίζει δημιουργώντας προβλήματα στις συγκοινωνίες. Το 2010 το ΓΕΣ, στο πλαίσιο της κοινωνικής προσφοράς του Στρατού Ξηράς, τοποθέτησε στρατιωτική γέφυρα τύπου ΜΠΕΛΕΫ Μ2  βελτιώνοντας αισθητά την κατάσταση.  
Η κύρια απασχόληση των περισσότερων κατοίκων είναι η καλλιέργεια καπνών. Λίγο έξω από το χωριό περνά ο κάθετος άξονας της Εγνατίας Οδού (Α2) που οδηγεί στα Ελληνοβουλγαρικά σύνορα. (Κομοτηνή – Νυμφαία – Μακάζα – Κάρτζαλι)

Παραπομπές

Χωριά του νομού Ροδόπης
Δήμος Κομοτηνής
Πομακοχώρια
Κωνσταντίνος Αλεξιάδης

Ο Κωνσταντίνος Αλεξιάδης (Τρίκαλα, 1922  -  27 Ιανουαρίου 1986) ήταν Έλληνας δικηγόρος και πολιτικός. Χρημάτισε βουλευτής και υφυπουργός.

Σταδιοδρομία 
Εργάστηκε ως δικηγόρος. Κατήλθε ως υποψήφιος στις εκλογές του 1958 με το κόμμα των Φιλελευθέρων χωρίς να εκλεγεί. Στις εκλογικές αναμετρήσεις της δεκαετίας του ' 60 ήταν ξανά υποψήφιος, με την Ένωση Κέντρου, πάλι χωρίς επιτυχία. Μετά τη χούντα, πολιτεύτηκε με το ΠΑΣΟΚ στις εκλογές του 1977 και απέτυχε να εκλεγεί βουλευτής. 

Εξελέγη βουλευτής του ΠΑΣΟΚ στο νομό Τρικάλων στις εκλογές του 1981. Στην πρώτη κυβέρνηση του Ανδρέα Παπανδρέου ήταν υφυπουργός Γεωργίας από τις 21 Οκτωβρίου 1981 ως τις 5 Ιουλίου 1982. Ο Αλεξιάδης επανεξελέγη βουλευτής στις εκλογές του 1985. Ωστόσο, δεν πρόλαβε να ολοκληρώσει τη νέα του θητεία.

Πέθανε ενώ ήταν εν ενεργεία βουλευτής και κηδεύτηκε στα Τρίκαλα, τον Ιανουάριο του 1986. Ήταν παντρεμένος με 2 παιδιά. Την έδρα του κατέλαβε ο Γιάννης Ζιάγκας.

Παραπομπές 

Έλληνες δικηγόροι
Βουλευτές Τρικάλων
Βουλευτές εκλεγμένοι με το ΠΑΣΟΚ
Έλληνες υφυπουργοί Γεωργίας
Σάκης Αναστασιάδης

Ο Αθανάσιος (Σάκης) Αναστασιάδης (Λευκώνας Σερρών, 1961) είναι Έλληνας παλαίμαχος διεθνής ποδοσφαιριστής και νυν προπονητής. Έκανε πολυετή καριέρα στην Α' Εθνική με τα χρώματα δυο διαφορετικών ομάδων, αρχικά του Πανσερραϊκού (1978-1985) και στη συνέχεια του Ηρακλή (1986-1993). Είναι ο μοναδικός ποδοσφαιριστής στην ιστορία του συλλόγου των Σερρών, ο οποίος έχει καταφέρει να σκοράρει και στις τρεις εθνικές κατηγορίες. 

Ο Σάκης Αναστασιάδης ξεκίνησε τον αθλητισμό από την ομάδα του χωριού του, τον Ολυμπιακό Λευκώνα, από όπου σε ηλικία 17 ετών μεταπήδησε στον Πανσερραϊκό, με τη φανέλα του οποίου αγωνίστηκε μέχρι τον Δεκέμβριο του 1985. Επόμενος σταθμός στην καριέρα του ήταν ο Ηρακλής. Στις 17 Ιουλίου 1991 πήρε μεταγραφή στον Π.Α.Σ. Γιάννινα υπογράφοντας διετές συμβόλαιο, ωστόσο όμως 6 μήνες αργότερα, στις 14 Δεκεμβρίου 1991, πήρε μεταγραφή ξανά στον Ηρακλή μετά από απαίτηση του τότε προπονητή της ομάδας της Θεσσαλονίκης, Τάις Λίχμπρεχτς, υπογράφοντας τετραετές συμβόλαιο. Το καλοκαίρι του 1993 επέστρεψε στον Πανσερραίκο στη Γ΄Εθνική, οδηγώντας τον στην κατάκτηση του τίτλου (27 συμμετοχές, 3 γκολ). Το καλοκαίρι του 1995 υπέγραψε στην Α.Ε. Νιγρίτας για δυο χρόνια. 

Αγωνιζόταν σε θέση αριστερού μέσου και επιθετικού, ενώ μετά το τέλος της ενεργού σταδιοδρομίας του, εργάσθηκε σαν προπονητής κυρίως σε ομάδες του νομού Σερρών. Ακόμη, χρημάτισε κατά καιρούς βοηθός προπονητής της ομάδας, όπως και προπονητής της ομάδας Νέων του συλλόγου, με την οποία αναδείχθηκε πρωταθλητής Ελλάδας Β΄ Εθνικής, το 2010. 

Έλαβε μέρος σε συνολικά 310 αγώνες της μεγάλης κατηγορίας (139 με Πανσερραϊκό και 171 με Ηρακλή) και πέτυχε 42 τέρματα (14 με Πανσερραϊκό και 28 με Ηρακλή). Με τον Πανσερραϊκό έπαιξε και στη Β΄ Εθνική, τις χρονιές 1979-80 (πρωταθλητής βορείου ομίλου) και 1984-85 (δευτεραθλητής).

Πηγές
 "ΠΟΥ ΕΙΝΑΙ ΤΩΡΑ ΠΟΔΟΣΦΑΙΡΙΣΤΕΣ"
 ΔΙΕΘΝΗΣ ΣΤΑΤΙΣΤΙΚΗ ΙΣΤΟΣΕΛΙΔΑ ΠΟΔΟΣΦΑΙΡΟΥ
 Γεώργιος Παγιωτέλης, "Το Έπος της Α΄Εθνικής" (Ένθετο περιοδικού "ΠΑΓΚΟΣΜΙΟΙ", τεύχη ετών 1994-1996, έκδοση Κλεομένης Γεωργαλάς Ε.Π.Ε.)
 Ανδρέας Μπόμης, "ΑΛΜΑΝΑΚ ΠΟΔΟΣΦΑΙΡΟΥ", 1991 (Έκδοση περιοδικού "Εικόνες")

Έλληνες ποδοσφαιριστές
Επιθετικοί ποδοσφαιριστές
Ποδοσφαιριστές Εθνικής Ελλάδος
Ποδοσφαιριστές Πανσερραϊκού
Ποδοσφαιριστές Ηρακλή Θεσσαλονίκης
Ποδοσφαιριστές Π.Α.Σ. Γιάννινα
Έλληνες προπονητές ποδοσφαίρου
Προπονητές ποδοσφαίρου Ηρακλή Θεσσαλονίκης